LT Europos Sąjungos oficialusis leidinys L 49/64

KOMISIJOS SPRENDIMAS (ES) 2018/262

2018 m. vasario 14 d.

dėl pasiūlytos piliečių iniciatyvos „We are a welcoming Europe, let us help!“

(pranešta dokumentu Nr. C(2018) 895)

(Tekstas autentiškas tik anglų kalba)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,

kadangi:

(1) pasiūlytos piliečių iniciatyvos „We are a welcoming Europe, let us help!“ dalykas yra susijęs su tuo, kad: „Vyriausybės patiria daug sunkumų spręsdamos migracijos problemą. Dauguma mūsų nori padėti žmonėms, kuriems reikia pagalbos, nes nesame abejingi. Milijonai žmonių ėmė teikti pagalbą. Dabar norime būti išklausyti. Lai Europa vėl būna svetinga! Raginame Europos Komisiją imtis veiksmų.“;

(2) nurodyti šie pasiūlytos piliečių iniciatyvos tikslai: „1. Europos piliečiai nori padėti pabėgėliams – suteikti jiems saugius namus ir naujo gyvenimo galimybę. Norime, kad Komisija teiktų tiesioginę paramą vietos grupėms, padedančioms pabėgėliams, kuriems suteiktos nacionalinės vizos. 2. Niekas neturėtų būti patraukiamas baudžiamojon atsakomybėn ar baudžiamas bauda už humanitarinės pagalbos arba prieglaudos suteikimą. Norime, kad Komisija neleistų vyriausybėms bausti savanorių. 3. Visi turi teisę į teisingumą. Norime, kad Komisija užtikrintų veiksmingesnes visų išnaudojimo darbe ir nusikaltimų aukų visoje Europoje ir visų asmenų, kurių žmogaus teisių nepaisoma prie mūsų sienų, gynybos priemones ir taisykles.“;

(3) Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime, teikiant Europos piliečių iniciatyvą;

(4) todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga būtų prieinamesnė;

(5) gali būti priimami Sutartims įgyvendinti reikalingi Sąjungos teisės aktai, kuriais: — reglamentuojama išorės sienas kertantiems asmenims taikoma kontrolė – pagal Sutarties dėl Europos Sąjungos veikimo (SESV) 77 straipsnio 2 dalies b punktą; — reglamentuojamas bendros Europos prieglobsčio sistemos taikymas – pagal SESV 78 straipsnio 2 dalį; — numatomos priemonės, kurias taikant būtų įgyvendinama bendra imigracijos politika, kuria siekiama visais etapais užtikrinti veiksmingą migrantų srautų valdymą, palankų režimą teisėtai valstybėse narėse gyvenantiems trečiųjų šalių piliečiams bei neteisėtos imigracijos ir prekybos žmonėmis prevenciją ir sustiprintas kovos su jomis priemones, – pagal SESV 79 straipsnio 2 dalį; — nustatomos minimalios taisyklės dėl nusikaltimų aukų teisių, kokių reikia nuosprendžių ir teismo sprendimų tarpusavio pripažinimui bei policijos ir teisminiam bendradarbiavimui peržengiančio sienas pobūdžio baudžiamosiose bylose palengvinti, – pagal SESV 82 straipsnio 2 dalies c punktą; — nustatomos minimalios taisyklės dėl nusikalstamų veikų ir sankcijų apibrėžimo tam tikrose srityse – pagal SESV 83 straipsnio 1 ir 2 dalis;

(6) Sąjungos kompetencija pagal SESV 83 straipsnį imtis veiksmų, susijusių su antra pasiūlytos piliečių iniciatyvos dalimi, yra ribota: nors SESV 83 straipsniu Sąjungai suteikiama kompetencija nustatyti minimalias taisykles dėl nusikalstamų veikų apibrėžimo, pagal tą straipsnį valstybėms narėms negali būti draudžiama savo nuožiūra bausti už kitokią veiką, įskaitant su neteisėta imigracija susijusią veiką;

(7) tačiau antrą pasiūlytos piliečių iniciatyvos dalį taip pat reikia vertinti atsižvelgiant į SESV 79 straipsnį. Pagal tą nuostatą gali būti priimami Sutartims įgyvendinti reikalingi Sąjungos teisės aktai, susiję su bendra imigracijos politika, kuria siekiama visais etapais užtikrinti veiksmingą migrantų srautų valdymą, palankų režimą teisėtai valstybėse narėse gyvenantiems trečiųjų šalių piliečiams bei neteisėtos imigracijos ir prekybos žmonėmis prevenciją ir sustiprintas kovos su jomis priemones, ir su, inter alia, neteisėta imigracija ir gyvenimu be leidimo, įskaitant be leidimo gyvenančių asmenų išsiuntimą ir repatriaciją;

(8) dėl tų priežasčių nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

(9) be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška ar nepagrįsta ir ji akivaizdžiai neprieštarauja Sąjungos vertybėms, nustatytoms ES sutarties 2 straipsnyje;

(10) todėl pasiūlyta piliečių iniciatyva „We are a welcoming Europe, let us help!“ turėtų būti užregistruota,

PRIĖMĖ ŠĮ SPRENDIMĄ:

1 straipsnis

Pasiūlyta piliečių iniciatyva „We are a welcoming Europe, let us help!“ užregistruojama.

2 straipsnis

Šis sprendimas įsigalioja 2018 m. vasario 15 d.

3 straipsnis

Šis sprendimas skirtas pasiūlytos piliečių iniciatyvos „We are a welcoming Europe, let us help!“ organizatoriams (piliečių komiteto nariams), kuriems, kaip kontaktiniai asmenys, atstovauja Isabelle CHOPIN ir Emma BONINO.

Priimta Briuselyje 2018 m. vasario 14 d. Komisijos vardu Frans TIMMERMANS Pirmininko pavaduotojas

(1) OL L 65, 2011 3 11, p. 1.